เก็บรายได้ทรุดการบริโภคยังไม่ฟื้น
เก็บรายได้รัฐบาลเดือนแรกทรุดต่ำกว่าเป้าหมาย ขณะที่การเก็บภาษีมูลค่าเพิ่มภายในประเทศของกรมสรรพากรยังติดลบการบริโภคยังไม่ฟื้นจริง
23 พ.ย. 2558

เก็บรายได้รัฐบาลเดือนแรกทรุดต่ำกว่าเป้าหมาย ขณะที่การเก็บภาษีมูลค่าเพิ่มภายในประเทศของกรมสรรพากรยังติดลบการบริโภคยังไม่ฟื้นจริง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า การเก็บรายได้เดือนต.ค. 2558 ซึ่งเป็นเดือนแรกของปีงบประมาณ 2559 รัฐบาลจัดเก็บรายได้สุทธิ 1.65 แสนล้านบาท ต่ำกว่าเป้าหมาย  1,212 ล้านบาท หรือ 0.7% และต่ำกว่าเดือนเดียวกันปีที่แล้ว 8,397 ล้านบาท หรือ 4.8%
ทั้งนี้ การจัดเก็บรายได้ของ 3 กรมจัดเก็บภาษีสังกัดกระทรวงการคลัง ต่ำกว่าเป้าหมาย 5,177 ล้านบาท หรือ 3.2% สาเหตุสำคัญมาจากภาษีมูลค่าเพิ่ม ภาษีเงินได้นิติบุคคล และภาษียาสูบที่จัดเก็บได้ต่ำกว่าประมาณการ 
อย่างไรก็ดี การจัดเก็บรายได้ของหน่วยงานอื่นสูงกว่าเป้าหมาย 4,768 ล้านบาท หรือ 68.7% เนื่องจากการนำส่งเงินจากการยกเลิกโครงการสวัสดิการเงินกู้เพื่อที่อยู่อาศัยของข้าราชการส่งคืนคลังเป็นรายได้แผ่นดิน งวดที่ 1 จำนวน 4,324 ล้านบาท
นายกฤษฎา กล่าวว่า รัฐบาลจัดเก็บรายได้เดือนตุลาคม 2558 ได้ใกล้เคียงกับเป้าหมาย โดยการจัดเก็บรายได้ที่สูงกว่าประมาณการที่สำคัญ ได้แก่ การจัดเก็บรายได้ของหน่วยงานอื่น ภาษีเงินได้บุคคลธรรมดา และภาษีเบียร์ นอกจากนี้ ภาษีมูลค่าเพิ่มจากการบริโภคในประเทศจัดเก็บได้เพิ่มขึ้นจากปีที่แล้ว สะท้อนถึงการบริโภคในประเทศที่ยังคงมีการขยายตัวอยู่
สำหรับรายละเอียดการเก็บรายได้รัฐบาลเดือนแรก กรมสรรพากร จัดเก็บรายได้รวม 1.1 แสนล้านบาท ต่ำกว่าประมาณการ 2,761 ล้านบาท หรือ 2.4%  ต่ำกว่าเดือนเดียวกันปีที่แล้ว 0.9%  ภาษีที่จัดเก็บได้ต่ำกว่าเป้าหมายที่สำคัญ ได้แก่ ภาษีมูลค่าเพิ่มจัดเก็บได้ต่ำกว่าประมาณการ 2,131 ล้านบาท โดยภาษีมูลค่าเพิ่มที่จัดเก็บจากการบริโภคในประเทศจัดเก็บได้ต่ำกว่าเป้าหมาย 1,068 ล้านบาท  ภาษีมูลค่าเพิ่มที่จัดเก็บจากการนำเข้าต่ำกว่าเป้าหมาย 1,063 ล้านบาท 
นอกจากนี้ภาษีเงินได้นิติบุคคลจัดเก็บได้ต่ำกว่าเป้าหมาย 1,271 ล้านบาท  เป็นผลจากภาษีหัก ณ ที่จ่าย ภาคเอกชนจัดเก็บได้ต่ำกว่าที่คาดการณ์ไว้
ด้านกรมสรรพสามิต จัดเก็บรายได้รวม 3.84 หมื่นล้านบาท ต่ำกว่าประมาณการ 1,615 ล้านบาท กรมศุลกากร จัดเก็บรายได้รวม 9,499 ล้านบาท ต่ำกว่าประมาณการ 801 ล้านบาท
ขณะที่รัฐวิสาหกิจ นำส่งรายได้รวม 1.99 หมื่นล้านบาท ต่ำกว่าประมาณการ 5,568 ล้านบาท หน่วยงานอื่น จัดเก็บรายได้รวม 1.17 หมื่นล้านบาท สูงกว่าประมาณการ 4,768 ล้านบาท